EESTI ADVOKATUURI JUHATUS

ISTUNGI PROTOKOLL

30. aprill 2019. a nr 9

Tallinn

Üleminekust e-arvetele

Juhatuse poole pöördunud advokaat leiab, et juhatus peaks arutama e-arvetele ülemineku teemat, kuna advokaadibüroode liitumine e-arvete keskkonnaga võib kaasa tuua raamatupidamise algandmete ja seega ka konfidentsiaalsuskohustusega kaetud andmete andmise riigi kätte.

Juhatus selgitab, et  01.07.2019 jõustuvad raamatupidamise seaduse § 71 lõike 7 muudatused, millega sätestatakse raamatupidamiskohustuslastele kohustus arveldada üksnes e-arvetega, kui arve saajaks on:

1) riigiraamatupidamiskohustuslane;

2) kohaliku omavalitsuse üksus;

3) avalik-õiguslik juriidiline isik;

4) raamatupidamiskohustuslane, kelle üle riigiraamatupidamiskohustuslasel, kohaliku omavalitsus üksusel või muul avalik-õiguslikul juriidilisel isikul on otseselt või kaudselt või teiste valitseva mõju all olevate isikute kaudu valitsev mõju;

5) hankija riigihangete seaduse § 5 mõttes.

Raamatupidamise seaduse § 71 lõigetest 8 ja 9 tuleneb, et masintöödeldavate arvetega arveldamise kohustust ei kohaldata, kui:

1) masintöödeldav algdokument esitatakse julgeolekuasutusele;

2) masintöödeldav algdokument sisaldab riigisaladust või salastatud välisteavet;

3) masintöödeldava algdokumendi andmetele laieneb seaduse alusel kutse- või ametisaladuse hoidmise kohustus;

4) masintöödeldava algdokumendi vormingu ja esitamise kohta on seaduse või selle alusel antud määrusega ette nähtud käesolevas seaduses sätestatust erinev kord.

Kui masintöödeldavate arvetega arveldamise kohustust ei kohaldata, kuna masintöödeldava algdokumendi andmetele laieneb seaduse alusel kutse- või ametisaladuse hoidmise kohustus, siis sellisel juhul lepitakse algdokumendi vorming ja esitamise tingimused kokku tehingupartnerite vahel.

Juhatus

O T S U S T A S:

Teavitada e-arvetega seonduvast regulatsioonist advokaate.